SPA-FRANCORCHAMPS. Dánsky pilot formuly 1 Kevin Magnussen, ktorý z havárie na nedeľnej Veľkej cene Belgicka vyviazol so zranením členka, chce jazdiť už najbližší víkend v talianskej Monze. Informácie zverejnil portál BBC.
"Som na ceste domov s boľavým členkom, ale budem pripravený na Monzu," napísal na twitteri 23-ročný pretekár Renaultu po prepustení z nemocnice. Jeho kolízia s bariérou nastala v rýchlosti takmer 290 km/h na konci série zákrut Eau Rouge.
"Červená voda" - stúpajúci slalom ľavo, pravo a ľavotočivej zákruty dostal meno podľa krátkej riečky, ktorú pretína slávny okruh Spa-Francorchamps. Nehoda Magnussena zďaleka nebola prvá na tomto mieste.
Zákruty dostali svoju podobu v roku 1939 a odvtedy sa zmenili len kozmeticky. Ich názov bol kruto symbolický predovšetkým v roku 1985, keď tam zahynul 27-ročný Nemec Stefan Bellof. Desať minút od kolízie s Jackym Ickxom v pretekoch športových automobilov podľahol vnútorným zraneniam.
Viac šťastia mal Alex Zanardi v roku 1993, pre následky však prišiel o zvyšok sezóny. O šesť rokov neskôr prejavil búrlivú povahu Jacques Villeneuve, ktorý sa nepoučil zo svojej miestnej havárie spred roka. S tímovým kolegom Ricardom Zontom sa stavili, že Eau Rouge prejdú na plný plyn - obaja skončili v pneumatikách.
"Červená voda" však v nedávnej histórii bola tiež svedkom nádherného manévru. V roku 2011 sa Mark Webber vyrútil spoza Fernanda Alonsa a predstihol ho uzučkou škárou medzi monopostom súpera a zvodidlami.